Okugenda mu kakiiko awerekeddwaako William Matovu, avunaanyizibwa ku kufuna ettaka mu bitundu we bagenda okuyisa enguudo ne Titus Kamya akulira ebyamateeka mu UNRA.
Kagina ategeezezza akakiiko nti ofiisi y’omubalirizi wa gavumenti omukulu teriiwo mu mateeka ekiviirako abantu be babeera babaliridde okuwakanya ebikoleddwa ne bagenda mu kkooti.
Yategeezezza nti obuzibu obulala bwe basinga okusanga kwe kubeera nti waliwo abaafuna ettaka mu bukyamu kyokka bwe batuuka okuyisaawo enkulaakulana abantu bano bakaayana nnyo nga tebaliyiriddwa.
Ayagala ofiisi y’omubalirizi wa gavumenti ekuzibwe efuuke kitongole nga UNRA, ebeere nga yeetengeredde okuyambako mu kwanguya emirimu.
Bwe babeera bagereka emiwendo gy’ebintu bye baliyirira kibabeerera kizibu okuzuula omuwendo omutuufu kubanga enkiiko za disitulikiti ezimu tezirina bikwata ku ttaka mu bitundu omubeera mugenda okuyisibwa enguudo.
Asabye akakiiko kateekewo enkola ennambulukufu era etondewo ensawo eyinva okuvaamu ssente ezikozesebwa mu kuyambako abantu abateesobola mu by’amateeka babeere nga bafuna obwenkanya okuliyirirwa mu kifo kyonna awayisiddwa oluguudo.
Annyonnyodde nti ekizibu ekirala ekiriwo, etteeka terirambika bbanga lirina kumala nga beekenneenya abo abalina okuliyirirwa so nga lirambika nti ekitundu ekiyisiddwaamu oluguudo tebatandika kukola ng’omuntu akoseddwa tannaba kuliyirirwa.
Ebifo ebirimu ab’ebibanja bibatawaanya nnyo mu kuliyirira abantu kubanga babeera balina okuliyirira ow’ekibanja ne nannyini ttaka olumu ne kibeera kizibu okukakasa ani gwe balina okuliyirira.
Kamya yategeezezza nti bakyalina okusomoozebwa ku nnyingo eya 26 mu ssemateeka erambika ku ngeri y’okweddizaamu ettaka kubanga etteeka terirambika ludda wa we balina okutwala ssente singa basanga ekitundu ekirimu enkaayana nga betaaga okuliyirira oyo gwe babeera tebakkaanyizza naye.
Kagina yawadde amagezi nti gavumenti ya Uganda ekoppe enkola egobererwa mu mawanga amalala nga baliyirira abantu nga bwe kiri mu Buyindi; bwe bazuula nga betaaga okuyisaawo oluguudo bayambako omuntu oyo okusenguka okumuzza mu kifo gy’alaga n’akkalira era bwe wayitawo emyaka etaano ng’ettaka tebalikozesezza nga balisitula nga baliddiza nannyini lyo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn